Helena Artmann Andresen (LA), 2023-11-30:
Gymnasiet er en fantastisk tid for rigtig mange unge, og jeg tror, der er mange, der, når de hører ordet studenter, forbinder det med solbrændte ansigter og fordrukne smil og hvide huer, der bliver viftet med i lastvognen.
Gymnasiet er en kultur-, kundskabs- og traditionsformidlende institution med dannelse i højsædet.
Trivslen og niveauet i gymnasiet er en vedvarende debat, og derfor vil jeg også lige bruge lidt tid på det.
I Liberal Alliance tror vi ikke, at vi kan lovgive os ud af den stigende mistrivsel.
Men der er helt sikkert ting, der er lavet politisk, som skubber til mistrivslen.
Grundforløbet vil vi i Liberal Alliance gerne fjerne.
Jeg forstår godt, at der er mange elever, der synes, det er svært, når man først bliver placeret i en grundforløbsklasse, hvor man bruger en masse energi på at bygge gode relationer op med klassekammerater og lærere for kort efter at skulle starte forfra igen og forholde sig til nye lærere og klassekammerater, når det brydes op igen og studieretningsklasserne etableres.
TV 2 kørte tilbage i august dokumentaren »Presset ungdom«, hvor man fulgte unge mennesker, der gik i gymnasiet.
De elever, man fulgte, havde virkelig ondt i livet.
Der skal ikke være nogen tvivl om, at vi i Liberal Alliance tager den faldende trivsel meget alvorligt, men vi er simpelt hen ikke enige i de 19 rektorers påstande om, at vi har et test- og karakterregime, som smadrer ungdommen i gymnasiet, og at uddannelsessystemet er uegnet for børn.
Budskabet er lige så farligt for trivselskampen, som det er forkert, som gode Frederik Vad har sagt.
Vi ser mistrivslen blandt unge i hele den vestlige verden og på tværs af uddannelsessystemer.
I Liberal Alliance mener vi, at adgangskravet bør hæves til 7, især på grund af det faldende niveau, men faktisk også lidt på grund af trivslen.
Hvis man kigger på de gymnasieelever, der har de laveste karakterer fra grundskolen, er det også dem, der trives dårligt i gymnasiet.
Jeg bliver tit mødt i debatten af folk, der synes, det er sjovt at bruge LA's egen kampagne imod mig: Helena, du siger jo til unge mennesker, at de ikke kan.
For jeg synes faktisk, det er synd at sige til unge mennesker, at de kan blive, lige hvad de vil, og at de alle sammen skal finde noget, de brænder for.
For nej, alle kan ikke blive, lige hvad de vil, men alle kan finde noget, de kan blive gode til.
Det skal ikke være en menneskeret at gå på gymnasiet, og et lavt adgangskrav er altså misforstået socialpolitik.
Niveauet er faldende i gymnasiet, og jeg synes, vi skal tage det alvorligt.
Gang på gang beretter tidligere gymnasielærere om lige præcis dette.
Universitetslærere beretter, at niveauet hos elever fra gymnasiet ikke er højt nok.
CBS-studerende skal have kursus i procentregning og brøkdele, før de ordentligt kan følge med i undervisningen.
Jeg synes faktisk, det er ærgerligt for de unge mennesker, der gerne vil læse videre på universitetet, og som virkelig er engagerede i undervisningen og sidder blandt andre unge mennesker, som ser gymnasiet lidt som en udvidet 10. klasse.
Det er helt naturligt, at undervisere lægger niveauet i undervisningen, så alle kan følge med.
Det sker i den bedste mening, men det betyder altså også, at man har været nødt til at sænke niveauet i undervisningen.
Dertil kommer vores taxametersystem, som giver incitamenter til at holde fast i fagligt svage elever, nemlig færdiggørelsestaxameteret, der blev indført i 2003 for at motivere gymnasierne til at øge andelen af unge, der gennemfører en ungdomsuddannelse.
I Liberal Alliance ønsker vi en ny taxametermodel, hvor skolerne belønnes, hvis de sikrer, at eleverne får bedre faglige resultater.
Så Liberal Alliance ser som de vigtigste opgaver i forhold til gymnasiet at få hævet niveauet, fjernet grundforløbet, en mere gennemskuelig taxametermodel og et friere gymnasievalg.
Jeg vil lige knytte en kort kommentar til den sidste del.
For Berlingske kører i disse dage en række artikler om unge mennesker, som ikke har søgt ind på Hvidovre Gymnasium, men alligevel er kommet derind.
Mange af de elever dukker slet ikke op, og der er faktisk dobbelt så mange elever på Hvidovre Gymnasium, som stopper, sammenlignet med resten af landet.
Det er altså ødelæggende for et fællesskab, når en stor del forsøger at søge væk fra fællesskabet.
Det ligger 10 km væk fra København.
I Liberal Alliance mener vi, at vi skal holde hånden under gymnasierne, men ikke et som Hvidovre Gymnasium.
Det skal være i landdistrikterne.
Vi skal ikke tvinge elever til at gå der, som ikke har lyst til at gå der.
Derfor skal der lyde endnu en opfordring til ministeren om, at vi får lavet en ny fordelingsmodel, så flere håbefulde unge mennesker kan få deres førsteprioritet.
Tak for ordet.